Ühisettepanek: NÕUKOGU MÄÄRUS, millega muudetakse nõukogu määrust (EÜ) nr 131/2004, mis käsitleb teatavaid piiranguid Sudaani suhtes /* KOM/2011/0718 lõplik - 2011/0318 (NLE) */





SELETUSKIRI 1. Nõukogu 18. juuli 2011. aasta otsusega 2011/423/ÜVJP, mis käsitleb Sudaani ja Lõuna-Sudaani vastu suunatud piiravaid meetmeid, tunnistatakse kehtetuks ühine seisukoht 2005/411/ÜVJP ja muudetakse piiravate meetmete ulatust, et reageerida Lõuna-Sudaani riigi loomisele pärast 2011. aasta jaanuaris toimunud iseseisvusreferendumit. 2. Nõukogu määrust (EÜ) nr 131/2004 tuleks seega vastavalt muuta. 2011/0318 (NLE) Ühisettepanek: NÕUKOGU MÄÄRUS, millega muudetakse nõukogu määrust (EÜ) nr 131/2004, mis käsitleb teatavaid piiranguid Sudaani suhtes EUROOPA LIIDU NÕUKOGU, võttes arvesse Euroopa Liidu toimimise lepingut, eriti selle artikli 215 lõiget 1, võttes arvesse nõukogu 18. juuli 2011. aasta otsust 2011/423/ÜVJP, mis käsitleb Sudaani ja Lõuna-Sudaani vastu suunatud piiravaid meetmeid ning millega tunnistatakse kehtetuks ühine seisukoht 2005/411/ÜVJP[1], võttes arvesse liidu välisasjade ja julgeolekupoliitika kõrge esindaja ning komisjoni ühisettepanekut ning arvestades järgmist: (1) Nõukogu võttis 30. mail 2005 vastu ühise seisukoha 2005/411/ÜVJP,[2] mis käsitleb Sudaani vastu suunatud piiravaid meetmeid. (2) Nõukogu võttis 18. juulil 2011 vastu otsuse 2011/423/ÜVJP, mis käsitleb Sudaani ja Lõuna-Sudaani vastu suunatud piiravaid meetmeid ning millega tunnistatakse kehtetuks ühine seisukoht 2005/411/ÜVJP. Otsusega 2011/423/ÜVJP muudeti kehtetuks tunnistatud ühise seisukohaga 2005/411/ÜVJP ette nähtud piiravate meetmete ulatust. (3) Nõukogu määrust (EÜ) nr 131/2004 tuleks seetõttu vastavalt muuta, ON VASTU VÕTNUD KÄESOLEVA MÄÄRUSE: Artikkel 1 Nõukogu määrust (EÜ) nr 131/2004 muudetakse järgmiselt. 1. Pealkiri asendatakse järgmisega: „Nõukogu määrus (EÜ) nr 131/2004, 26. jaanuar 2004, millega kehtestatakse teatavad piiravad meetmed Sudaani ja Lõuna-Sudaani suhtes”. 2. Artikkel 2 asendatakse järgmisega: „Artikkel 2 Keelatud on: a) anda, müüa, tarnida või üle anda otse või kaudselt tehnilist abi ja muid sõjalise tegevuse ja relvade ning igasuguste nendega seotud materjalide, sealhulgas tulirelvad ja laskemoon, sõjaväeveokid ja -varustus, poolsõjaline varustus ja eespool nimetatutele mõeldud varuosad, varustamise, tootmise, hoolduse ja kasutamisega seotud teenuseid ühelegi isikule, üksusele või asutusele Sudaanis või Lõuna-Sudaanis või kasutamiseks Sudaanis või Lõuna-Sudaanis; b) rahastada sõjalist tegevust või anda selleks rahalist toetust, sealhulgas eelkõige toetused, laenud ja ekspordikrediidikindlustus, relvade ja nendega seotud materjali müümiseks, tarnimiseks, üleandmiseks või ekspordiks või tehnilise abi ja muude teenuste andmiseks, müümiseks, tarnimiseks või üleandmiseks otse või kaudselt ühelegi isikule, üksusele või asutusele Sudaanis või Lõuna-Sudaanis või kasutamiseks Sudaanis või Lõuna-Sudaanis.” 3. Artikkel 5 asendatakse järgmisega: „Artikkel 5 Artikleid 2 ja 3 ei kohaldata ka kaitseriietuse suhtes, sealhulgas kuulivestid ja sõdurikiivrid, mida ajutiselt eksporditakse Sudaani või Lõuna-Sudaani üksnes ÜRO töötajatele, liidu või selle liikmesriikide töötajatele, meedia esindajatele, humanitaar- ja arenguabitöötajatele ning nendega seotud töötajatele isiklikuks kasutamiseks.” Artikkel 2 Käesoleva määrus jõustub järgmisel päeval pärast selle avaldamist Euroopa Liidu Teatajas. Käesolev määrus on tervikuna siduv ja vahetult kohaldatav kõikides liikmesriikides. Brüssel, […] Nõukogu nimel eesistuja […] [1] ELT L 188, 19.7.2011, lk 20. [2] ELT L 139, 2.6.2005, lk 25.